羣盜一首
作者：蘇籀
朝代：宋

paragraphs: 貪得不知義，流風紊四維。
珪珇實盲昏，黥髠亦覬窺。
諒非跖蹻才，競揭椎埋旗。
巨猾肆滔天，小醜爭攘欺。
立國計安出，顧無以家爲。
三州破竹勢，吏卒傷撓隳。
越人竟何能，非復尉佗時。
壺簞迎王旅，克捷劍之湄。
閩府幸宴然，一毫未嘗虧。
噫吾有以待，致爾由他歧。
殘蘗失追襲，諸將咸思歸。
勉哉方伯職，力拯鄰邦危。
漳濱拏未解，蜂蝎生武夷。
姑息倒囷藏，諄複行文移。
近事苟目前，遠憂那敢知。
天運未太平，佛力亦其微。
武夫勿告勞，儒冠須出奇。
知人與安民，此責誠塞之。